text: Der er stor sandsynlighed for, at Dronning Margrethe i den nærmeste fremtid sætter tænderne i gode nordjyske kartofler fra Store Vildmose. Kartoffelavler Jens Dalsgaard fra Dammosegården har nemlig besluttet sig for at forære majestæten nogle hundrede kilo kartofler i anledning af hendes 40 års jubilæum som regent. Danskerne kan i morgen aflevere deres gaver til dronningen på Amalienborg, og det er den lokale vognmand, som kører kartoflerne til København. - Hun plejer vel at få dem leveret fra sin søn i Møgeltønder. Men nu skal hun have det bedste. Og de bedste kartofler kommer fra Store Vildmose, siger kartoffelavler Jens Dalsgaard. Hele morgenen har folkene på Dammosegården sorteret, vasket og poleret kartoflerne, og der følger også et brev og en bog om kartoflerne med. - Jeg får vel et takkekort på et tidspunkt, og så håber jeg da, at hun bliver så glad for de nordjyske kartofler, at hun senere bestiller flere, siger Jens Dalsgaard.
summary: En kartoffelavler fra Store Vildmose leverer i morgen for første gang nogensinde til Kongehuset.